section_heading: Povijest
paragraph_text: Studij fizike u Osijeku prvi je put organiziran u akademskoj godini 1958./59. kada je otvoren nastavni centar Više pedagoške škole iz Zagreba. Tada je na novopokrenuti studij Matematika i fizika upisana prva generacija učitelja koji su u osnovnoj školi predavali matematiku i fiziku. Nadalje, točnije od godine 1961./62. studij Matematika i fizika izvodio se na novoosnovanoj Pedagoškoj akademiji, a 1964./65. počelo je izvođenje studija Fizika i osnove tehnike i proizvodnje. Prerastanjem akademije u Pedagoški fakultet 1977./78. studenti dobivaju mogućnost upisivanja studija Proizvodno-tehničko obrazovanje. Akademske godine 1978./79. prvi je put upisana studijska skupina Matematika i fizika, u kojoj se fizika studirala ravnopravno s matematikom.<ref>Povijest Odjela za fiziku, fizika.unios.hr, preuzeto 26. srpnja 2016.